Sverige har endnu ingen planer om at ændre sin tilgang i kampen mod coronavirussen og vil fortsat holde samfundet åbent.

Sverige har nu registreret 59 nye coronarelaterede dødsfald flere, end man havde tirsdag.

Dermed er det samlede antal døde i Sverige nu oppe på 239 personer, har de svenske sundhedsmyndigheder Folkhälsomyndigheten netop oplyst.

Det skal dog understreges, at alle de nyregistrerede dødsfald ikke nødvendigvis er sket indenfor det seneste døgn. Nogle svenske regioner indrapporterer kun tal to gange om ugen

- Det er en meget alvorlig situation for Sverige. Infektionen stiger. Det ser ud, som om vi oplever en vækst i antallet af tilfælde, der kommer til at belaste sygehusene, siger den svenske indenrigsminister, Mikael Damberg, på et pressemøde ifølge den svenske avis Aftonbladet.

De seneste tal viser, at der nu er 4947 bekræftede smittede, hvoraf 393 er indlagt på hospitalernes intensivafdelinger.

Sengepladser i Stockholm

Smittespredningen i Sverige er koncentreret omkring hovedstaden Stockholm, og ifølge et notat fra Region Stockholm frygter man at løbe tør for intensivsengepladser om en uge.

Ifølge notatet, som avisen Aftonbladet har set, forventes antallet af coronasyge i regionen at toppe 29. april, mens man allerede står uden ledige sengepladser 7. april.

Derfor er de svenske myndigheder gået i gang med at oprette nødhospitaler i hovedstaden.

(Tallene i søjlediagrammet her viser den dato, hvor nye dødsfald indgår i statistikken. Det betyder ikke nødvendigvis, at alle disse dødsfald er sket indenfor dette døgn, da nogle af Sveriges regioner ikke indberetter nye tal hver dag)

Sverige holder åbent

Sverige har valgt en markant anderledes strategi over for coronasmitten end for eksempel Danmark.

I Sverige er for eksempel skoler og børnehaver stadig åbne, og grænsen for offentlige forsamlinger er sat til 50 personer.

Alligevel er smitteudviklingen i Sverige og Danmark nogenlunde ens, sagde den ansvarlige svenske embedsmand statsepidemiolog, Anders Tegnell, på onsdagens pressemøde:

- Vi ligger tæt på Danmark, mens Finland og Norge har noget lavere tal. De forskellige lande er nået til forskellige faser af udviklingen. Der er gode forklaringer på, hvorfor det ser ud, som det gør netop nu. Vi får se, hvordan det ser ud, når det hele slutter, sagde Anders Tegnell.

Skoler forbliver åbne

Indenrigsminister Mikael Damberg slår da også fast, at der ikke er nogen aktuelle planer om at lukke skoler og børnehaver.

Men han vil ikke udelukke, at det kan blive aktuelt senere:

- Hvis det viser sig, at vores eksperter siger, at det vil være en god beskyttelse at lukke skolerne, så er vi klar til at gøre det, sagde indenrigsministeren på dagens pressemøde.